《送戒定岩往中竺》
明代·守仁

天竺诸山天下雄，支那胜处惟中峰。玲珑不假五丁凿，飞来小朵金芙蓉。

悬厓嵌空不可上，千岁神僧舒宝掌。杖头灵骨去无回，世外高风犹足仰。

浮沤道人蒲室孙，京都试艺新承恩。三衣欲挂稽留石，一锡初辞白下门。

佛国迢迢松九里，五月凉风清似水。劫灰扫尽古岩前，楼阁重开白云里。

送君此日怀旧游，别情渺渺随江流。月明何处寄相忆，满林风露天香秋。

作者简介：明僧。浙江富阳人，字一初，号梦观。发迹于四川延宁寺。后住持灵隐寺。洪武十五年被征，授僧录司右讲经，升任右普世。能诗。有《梦观集》。